PRÍLOHA I

Vymedzenie štatistických pojmov

1. ZLOŽKY HRUBÉHO PRÍJMU

1.1. Príjem zo zamestnania

Príjem zo zamestnania je vymedzený ako celková odmena v hotovosti alebo v naturáliách, ktorú platí zamestnávateľ zamestnancovi za ním vykonanú prácu počas príjmového referenčného obdobia.

Príjem zo zamestnania sa člení na:

1. Hrubý peňažný príjem zo zamestnania alebo jemu blízky príjem (PY010G);

2. Hrubý nepeňažný príjem zo zamestnania (PY020G);

3. Príspevky zamestnávateľov na sociálne poistenie (PY030G).

1.1.1. Hrubý peňažný príjem zo zamestnania alebo jemu blízky príjem (PY010G)

Označuje peňažnú zložku odmeny zamestnancov v hotovosti, ktorú platí zamestnávateľ zamestnancovi. Zahŕňa hodnotu všetkých sociálnych príspevkov a daní z príjmu, ktoré platí zamestnanec alebo zamestnávateľ v mene zamestnanca do systémov sociálneho poistenia alebo daňovým úradom.

Hrubý peňažný príjem zo zamestnania alebo jemu blízky príjem zahŕňa tieto položky:

— mzdy a platy vyplácané v hotovosti za odpracovaný čas alebo prácu vykonávanú v hlavnom a akomkoľvek vedľajšom alebo príležitostnom zamestnaní (zamestnaniach),

— odmenu za neodpracovaný čas (napr. náhrady za dovolenku),

— zvýšené sadzby mzdy za nadčas,

— odmeny vyplácané riaditeľom akciových podnikov,

— úkolové platby,

— platby za deti zverené do pestúnskej starostlivosti,

— provízie, prepitné a odmeny,

— doplnkové platby (napr. platby vo forme 13. platu),

— podiely na zisku a prémie vyplácané v hotovosti,

— ďalšie platby odvíjajúce sa od produktivity,

— príspevky vyplácané za prácu vo vzdialených lokalitách (považovaných za súčasť pracovných podmienok),

— príspevky na dopravu do alebo z práce,

— ďalšie platby, ktoré zamestnávatelia vyplácajú svojim zamestnancom alebo bývalým zamestnancom a ďalším oprávneným osobám ako doplnok k nárokovateľnej dávke zo systémov sociálneho poistenia v prípade choroby, invalidity, materskej dovolenky alebo pozostalým, keď takéto platby nemôžu byť samostatne a jasne identifikované ako sociálne dávky,

— platby, ktoré zamestnávatelia vyplácajú zamestnancovi namiesto mzdy a platu prostredníctvom systému sociálneho poistenia, ak zamestnanec nie je schopný pracovať z dôvodu choroby, invalidity alebo materskej dovolenky, keď takéto platby nemôžu byť samostatne a jasne identifikované ako sociálne dávky,

— hotovostné dotácie od zamestnávateľa na náklady súvisiace s bývaním.

Hrubý peňažný príjem zo zamestnania alebo jemu blízky príjem nezahŕňa:

— platby, ktoré zamestnávateľ vypláca na účely preplatenia výdavkov spojených s prácou (napr. služobná cesta),

— odstupné a odchodné vyplácané ako kompenzácia pre zamestnancov končiacich pracovný pomer predtým, ako zamestnanec dosiahol štandardný vek odchodu do dôchodku pre danú prácu, a náhrady za prepustenie zo zamestnania [tieto sú zahrnuté pod „Dávky v nezamestnanosti“ (PY090G)],

— príspevky na výdavky spojené výlučne s prácou, ako sú výdavky na cestovanie a stravu alebo na ochranné odevy,

— jednorazové platby ku dňu riadneho odchodu do dôchodku [zahrnuté pod „Starobné dávky“ (PY100G)],

— náhradu za plat počas odborového štrajku,

— príspevky zamestnávateľov na sociálne poistenie.

1.1.2. Hrubý nepeňažný príjem zo zamestnania (PY020G)

Označuje nepeňažné zložky príjmu, ktoré môže zamestnávateľ poskytovať zamestnancovi bezplatne alebo za zníženú cenu ako súčasť zamestnaneckých benefitov. (Ak sú akékoľvek tovary alebo služby poskytované na súkromné aj pracovné použitie, potom sa musí podiel súkromného použitia na celkovom použití odhadnúť a aplikovať na celkovú hodnotu.)

Hrubý nepeňažný príjem zo zamestnania zahŕňa:

— služobné vozidlo a s ním spojené náklady (napr. bezplatné pohonné hmoty, poistenie vozidla, príslušné dane a poplatky) poskytnuté buď na súkromné použitie, alebo na súkromné i pracovné použitie (PY021G),

— bezplatné alebo dotované jedlá, stravné lístky,

— náhradu alebo platbu výdavkov spojených s bývaním (napr. účty za plyn, elektrickú energiu, vodu, telefón alebo mobilný telefón),

— ubytovanie poskytované zamestnancovi bezplatne alebo za znížené nájomné, ktoré slúži ako hlavné alebo sekundárne obydlie domácnosti,

— iné tovary a služby, ktoré zamestnávatelia poskytujú svojim zamestnancom bezplatne alebo za zníženú cenu, ak sú dôležitou zložkou príjmu na národnej úrovni alebo predstavujú významnú zložku príjmu určitých skupín domácností.

Hodnota tovarov a služieb poskytovaných bezplatne sa vypočíta podľa ich trhovej hodnoty. Hodnota tovarov a služieb poskytovaných za zníženú cenu sa vypočíta ako rozdiel medzi trhovou hodnotou a sumou, ktorú platí zamestnanec.

Hrubý nepeňažný príjem zo zamestnania nezahŕňa:

— náklady zamestnávateľa na poskytovanie niektorého z týchto tovarov a služieb, ak sú potrebné na to, aby zamestnanci mohli vykonávať svoju prácu,

— ubytovacie služby v mieste výkonu práce, ktoré nemôžu byť využívané domácnosťami, ku ktorým zamestnanci patria,

— príspevky vyplácané zamestnancom na nákup náradia, zariadenia, odevov atď. potrebných výlučne alebo najmä na ich prácu,

— špeciálne jedlá alebo nápoje vyžadované výnimočnými pracovnými podmienkami,

— akékoľvek tovary alebo služby poskytované zamestnancom v mieste výkonu práce alebo požadované vzhľadom na charakter ich práce (napr. lekárske prehliadky požadované na prácu).

1.1.3 Povinné/zákonné príspevky zamestnávateľov na sociálne poistenie (PY030G)

Príspevky zamestnávateľov sú vymedzené ako platby, ktoré zamestnávatelia odvádzajú počas príjmového referenčného obdobia v prospech svojich zamestnancov poisťovateľom (fondom sociálneho zabezpečenia a súkromným fondom). Tento pojem zahŕňa povinné, kolektívne dohodnuté alebo zmluvné príspevky na zabezpečenie poistenia proti sociálnym rizikám. Tradične sa vzťahujú na povinné systémy starobných dôchodkov, povinné zdravotné poistenie a dávku v nezamestnanosti. Príspevky zamestnávateľov sa platia za väčšinu zamestnaných osôb a možno ich odpočítať od mzdy, ktorú dostávajú, v súlade s uverejnenými pravidlami.

Táto premenná zahŕňa:

— príspevky zamestnávateľov odvádzané do štátnych systémov poistenia (sociálne zabezpečenie) (vrátane daní zo mzdy vyberaných na účely sociálneho poistenia),

— príspevky zamestnávateľov odvádzané do súkromných systémov (starobného) dôchodkového zabezpečenia, ktoré sú zložkou vymedzeného systému poistenia v krajine (napr. druhý pilier dôchodkového sporenia),

— povinné príspevky zamestnávateľov odvádzané do iných súkromných systémov (starobného) dôchodkového zabezpečenia,

— povinné alebo kolektívne dohodnuté príspevky zamestnávateľov na súkromné zdravotné poistenie,

— povinné alebo kolektívne dohodnuté príspevky zamestnávateľov na životné poistenie,

— povinné alebo kolektívne dohodnuté príspevky zamestnávateľov odvádzané do iných systémov poistenia zamestnávateľa (napr. v prípade invalidity).

Táto premenná nezahŕňa dobrovoľné príspevky zamestnávateľov.

1.2. Príjem zo samostatnej zárobkovej činnosti

Príjem zo samostatnej zárobkovej činnosti je vymedzený ako príjem, ktorý jednotlivci dostávajú počas príjmového referenčného obdobia pre seba alebo pre členov svojej rodiny ako výsledok svojho súčasného alebo predchádzajúceho zapojenia sa do samostatnej zárobkovej činnosti. Samostatná zárobková činnosť označuje tie práce, kde je odmena priamo závislá od zisku (alebo možnosti zisku) pochádzajúceho z vyrobeného tovaru a poskytnutých služieb (kde osobná spotreba je považovaná za časť zisku). Samostatne zárobkovo činná osoba uskutočňuje pracovné rozhodnutia, ktoré ovplyvňujú jej podnik, alebo takéto rozhodnutia deleguje, pričom si ponecháva zodpovednosť za prosperitu podniku. (V tomto kontexte pojem „podnik“ zahŕňa pracovné činnosti jednej osoby). Odmena za činnosti vykonávané ako záujmová činnosť sa považuje za samostatnú zárobkovú činnosť.

Ak zozbieraný alebo zostavený príjem časovo súvisí s obdobím predchádzajúcim referenčnému obdobiu, použijú sa základné úpravy na to, aby boli údaje aktualizované k príjmovému referenčnému obdobiu.

Príjem zo samostatnej zárobkovej činnosti sa člení na:

1. Hrubé peňažné zisky alebo straty zo samostatnej zárobkovej činnosti (vrátane autorských odmien) (PY050G);

2. Hodnotu tovarov vyrobených na vlastnú spotrebu (HY170G).

1.2.1. Hrubé peňažné zisky alebo straty zo samostatnej zárobkovej činnosti (vrátane autorských odmien) (PY050G)

Tento pojem zahŕňa:

— čistý prevádzkový zisk alebo stratu pripadajúce na zárobkovo činných vlastníkov alebo spoločníkov podniku nezapísaného do obchodného registra znížené o úroky z podnikateľských úverov,

— autorské odmeny zarobené písaním, vynálezmi a pod. nezahrnuté v zisku/strate podnikov nezapísaných do obchodného registra,

— výnosy z nájomného z obchodných budov, dopravných prostriedkov, zariadení atď. nezahrnuté v zisku/strate podnikov nezapísaných do obchodného registra, po odčítaní súvisiacich nákladov, ako sú úroky zo združených pôžičiek, náklady na opravu, údržbu a poistenie.

Nezahŕňa:

— tantiémy nadobudnuté vlastníkmi podnikov zapísaných do obchodného registra [ktoré sú zahrnuté pod „Hrubý peňažný príjem zo zamestnania alebo jemu blízky príjem“ (PY010G)],

— dividendy vyplácané podnikmi zapísanými do obchodného registra [ktoré sú zahrnuté pod „Úroky, dividendy, zisk z kapitálových investícií do podniku nezapísaného do obchodného registra“ (HY090G)],

— zisk z kapitálových investícií do podniku nezapísaného do obchodného registra, v ktorom osoba nepracuje („tichí spoločníci“) [tento zisk je zahrnutý pod „Úroky, dividendy, zisk z kapitálových investícií do podniku nezapísaného do obchodného registra“ (HY090G)],

— rentu z pozemku a príjmy od nájomníkov alebo podnájomníkov [ktoré sú zahrnuté pod „Príjem z prenájmu majetku alebo pozemku“ (HY040G)],

— nájomné z bývania, ktoré nie je zahrnuté v zisku/strate podniku nezapísaného do obchodného registra [ktoré je zahrnuté pod „Príjem z prenájmu majetku alebo pozemku“ (HY040G)].

Príjem zo samostatnej zárobkovej činnosti sa vypočítava ako:

— trhová produkcia (hrubý výnos z obratu vrátane hodnoty tovarov vyrobených podnikom, ale spotrebovaných samostatne zárobkovo činnou osobou alebo jej domácnosťou),

— plus trhová hodnota tovarov a služieb zakúpených pre podnik nezapísaný do obchodného registra, ale spotrebovaných podnikateľom a členmi jeho domácnosti,

— plus príjem z majetku získaný v súvislosti s finančnými a inými aktívami patriacimi podniku,

— mínus medzispotreba (náklady na suroviny, náklady na predaj, distribučné náklady, náklady na údržbu, administratívne výdavky atď.),

— mínus odmena zamestnancov (mzdy, platy a príspevky na sociálne zabezpečenie zamestnancov),

— mínus dane z výroby a dane z dovozu,

— mínus úroky platené z podnikateľských úverov,

— mínus nájomné platené za pozemok a iné neprodukované hmotné aktíva, ktoré si podnik prenajal,

— mínus spotreba fixného kapitálu,

— plus dotácie.

Ak samostatne zárobkovo činná osoba alebo podnik pripravuje ročné výkazy na daňové účely, v praxi sa výnosy/straty hrubého príjmu vypočítajú ako čisté prevádzkové výnosy/straty vykázané v danom daňovom výkaze za obdobie posledných12 mesiacov pred znížením o dane z príjmu a povinné príspevky na sociálne poistenie.

Ak ročné výkazy neexistujú, ani na daňové účely, ani ako podnikové finančné výkazy, alternatívny prístup na meranie príjmu zo samostatnej zárobkovej činnosti je zistiť sumu peňazí (a tovarov) vyčlenených z podniku na osobné použitie (na spotrebu alebo úspory vrátane trhovej hodnoty tovarov vyrobených alebo kúpených podnikom, ale odobratých na osobné použitie).

1.2.2. Hodnota tovarov vyrobených na vlastnú spotrebu (HY170G)

Hodnota tovarov vyrobených na vlastnú spotrebu označuje hodnotu jedla a nápojov vyrobených a spotrebovaných v tej istej domácnosti.

Hodnota tovarov vyrobených na vlastnú spotrebu sa vypočítava ako trhová hodnota vyrobených tovarov znížená o všetky náklady spojené s výrobou.

Hodnota jedla a nápojov sa zahrnie, ak predstavuje významnú zložku príjmu na národnej úrovni alebo ak tvorí významnú zložku príjmu určitých skupín domácností.

Táto hodnota nezahŕňa:

— hodnotu služieb domácnosti,

— akúkoľvek výrobu určenú na predaj a akékoľvek odbery z podniku robené samostatne zárobkovo činnou osobou [tieto hodnoty sú zahrnuté pod „Hrubé peňažné zisky alebo straty zo samostatnej zárobkovej činnosti“ (vrátane autorských odmien) (PY050G)].

1.3. Príjem z majetku

Príjem z majetku je vymedzený ako príjem, ktorý počas príjmového referenčného obdobia dostáva vlastník finančného aktíva alebo hmotného neprodukovaného aktíva (pozemku) za poskytnutie finančných prostriedkov inej inštitucionálnej jednotke alebo za poskytnutie možnosti disponovať s hmotným neprodukovaným aktívom tejto jednotke, znížený o vynaložené náklady.

Príjem z majetku sa člení na:

1. Úroky, dividendy, zisky z kapitálových investícií do podniku nezapísaného do obchodného registra (HY090G);

2. Príjem z prenájmu majetku alebo pozemku (HY040G);

3. Dôchodky poberané z individuálnych súkromných systémov [iné ako tie, ktoré sú zahrnuté v európskom systéme integrovanej štatistiky sociálnej ochrany (ESSPROS)] (PY080).

1.3.1. Úroky, dividendy, zisky z kapitálových investícií do podniku nezapísaného do obchodného registra (HY090G)

Úroky (nezahrnuté do zisku/straty podniku nezapísaného do obchodného registra), dividendy a zisky z kapitálových investícií do podniku nezapísaného do obchodného registra označujú sumu úrokov z aktív, ako sú bankové účty, vkladové certifikáty, dlhopisy atď., dividendy a zisky z kapitálových investícií do podniku nezapísaného do obchodného registra, v ktorom osoba nepracuje, získané počas príjmového referenčného obdobia, mínus vynaložené náklady.

1.3.2. Príjem z prenájmu majetku alebo pozemku (HY040G)

Príjem z prenájmu majetku alebo pozemku označuje príjem získaný počas príjmového referenčného obdobia z prenájmu majetku (napríklad prenájom obydlia, ktorý nie je zahrnutý v zisku/strate podniku nezapísaného do obchodného registra, príjmy od nájomníkov alebo podnájomníkov alebo renta z pozemku) po odčítaní nákladov, ako sú splátky úrokov z hypotekárnych úverov, náklady na drobné opravy, údržbu, poistenie a iné poplatky.

1.3.3. Dôchodky poberané z individuálnych súkromných systémov (iné ako tie, ktoré sú zahrnuté v systéme ESSPROS) (PY080)

Pravidelné dôchodky zo súkromných systémov (iné ako tie, ktoré sú zahrnuté v systéme ESSPROS) označujú dôchodky a anuity poberané počas príjmového referenčného obdobia vo forme úrokov alebo dividend z individuálnych súkromných poistných systémov, t. j. plne organizovaných systémov, v ktorých príspevky hradí podľa vlastného uváženia prispievateľ nezávisle od svojho zamestnávateľa či verejnej správy.

Tento pojem zahŕňa:

— starobné dôchodky, pozostalostné dôchodky, nemocenské dávky, invalidné dôchodky a dávky v nezamestnanosti poberané ako úroky alebo dividendy z individuálnych súkromných poistných systémov.

Nezahŕňa:

— dôchodky z povinných štátnych systémov,

— dôchodky z povinných zamestnávateľských systémov.

1.4. Prijaté bežné transfery

1.4.1. Sociálne dávky

Sociálne dávky (1) sú vymedzené ako bežné transfery prijaté domácnosťami počas príjmového referenčného obdobia (2), ktoré sú určené na pokrytie finančných výdavkov spojených s určitými rizikami alebo potrebami a ktoré sú vyplácané v rámci kolektívne organizovaných systémov alebo mimo takýchto systémov jednotkami verejnej správy a neziskovými inštitúciami slúžiacimi domácnostiam.

Sociálne dávky zahŕňajú hodnotu všetkých sociálnych príspevkov a dane z príjmov splatnej príjemcom do systémov sociálneho poistenia alebo daňovým úradom.

Aby sa dávka považovala za sociálnu dávku, musí spĺňať jedno z týchto dvoch kritérií:

— krytie je povinné (zo zákona, v zmysle nariadenia alebo kolektívnej zmluvy) pre predmetnú skupinu,

— je založená na princípe sociálnej solidarity (t. j. ak ide o dôchodok na základe poistenia, vyplatené poistné a nároky nie sú úmerné individuálnemu riziku, ktorému sú chránené osoby vystavené).

Sociálne dávky sa členia na:

1. Rodinné prídavky/prídavky na deti (HY050G);

2. Príspevky na bývanie (HY070G);

3. Dávky v nezamestnanosti (PY090G);

4. Starobné dávky (PY100G);

5. Pozostalostné dávky (PY110G);

6. Nemocenské dávky (PY120G);

7. Dávky v invalidite (PY130G);

8. Príspevky na vzdelávanie (PY140G);

9. Príspevky/dávky v prípade sociálneho vylúčenia, inde neklasifikované (HY060G).

Sociálne dávky sú klasifikované ako dávky so zisťovaním príjmu alebo bez zisťovania príjmu a ako príspevkové alebo nepríspevkové.

Príspevkové systémy sú systémy sociálnej ochrany, ktoré si vyžadujú platenie príspevkov chránenými osobami alebo inými osobami v ich mene s cieľom zabezpečiť individuálny nárok na dávky.

Nepríspevkové systémy sú systémy sociálnej ochrany, v ktorých nárok na dávky nie je podmienený platením príspevkov chránenými osobami alebo inými osobami v ich mene.

Sociálne dávky so zisťovaním príjmu sú sociálne dávky, ktoré sú explicitne alebo implicitne podmienené výškou príjmu a/alebo majetku príjemcu, ktorá nesmie prekročiť stanovenú hranicu.

Sociálne dávky bez zisťovania príjmu sú sociálne dávky, ktoré nie sú podmienené výškou príjmu a/alebo majetku príjemcu, ktorá nesmie prekročiť stanovenú hranicu.

Sociálne dávky nezahŕňajú:

— dávky vyplácané zo systémov, do ktorých príjemca prispieval iba dobrovoľne a nezávisle od svojho zamestnávateľa či verejnej správy [ktoré sú zahrnuté pod „Dôchodky z individuálnych súkromných systémov (iné ako tie, ktoré sú zahrnuté v systéme ESSPROS)“ (PY080G)].

1.4.1.1. Rodinné prídavky/prídavky na deti (HY050G)

Rodinné prídavky/prídavky na deti označujú dávky, ktoré:

— poskytujú finančnú podporu domácnostiam pri starostlivosti o deti,

— poskytujú finančnú pomoc osobám, ktoré podporujú iných príbuzných, ako sú deti.

Patria sem:

— dávky na udržanie príjmu v prípade narodenia dieťaťa: paušálne platby alebo platby závisiace od výšky príjmu určené na kompenzáciu straty príjmu rodiča z dôvodu absencie v práci v súvislosti s narodením dieťaťa za obdobie pred pôrodom a/alebo po ňom, alebo v súvislosti s adopciou,

— príspevok pri narodení dieťaťa: dávky spravidla vyplácané ako jednorazová suma alebo v splátkach v prípade narodenia dieťaťa alebo adopcie,

— dávka pri rodičovskej dovolenke: dávka vyplácaná matke alebo otcovi v prípade prerušenia práce alebo skrátenia pracovného času z dôvodu starostlivosti o dieťa, ktoré je spravidla v mladistvom veku,

— rodinné prídavky alebo prídavky na dieťa: pravidelné platby členovi domácnosti s nezaopatreným dieťaťom určené na pomoc s nákladmi na starostlivosť o dieťa,

— alebo podpora vyplácaná verejnou správou (ústrednou alebo miestnou), ak manžel/manželka z nejakého dôvodu neplatí výživné na dieťa alebo príspevok na starostlivosť o dieťa. Suma vyplácaná verejnou správou by nemala byť zaznamenaná v premenných HY080 a HY081,

— iné peňažné dávky: dávky vyplácané nezávisle od rodinných prídavkov určené na podporu domácnosti a na pomoc s úhradou špecifických nákladov, ako sú náklady vyplývajúce zo špecifických potrieb rodín s jedným rodičom alebo rodín s deťmi so zdravotným postihnutím. Tieto dávky sa môžu vyplácať pravidelne alebo jednorazovo.

Tento pojem nezahŕňa:

— platby, ktoré zamestnávatelia vyplácajú zamestnancovi namiesto mzdy a platu prostredníctvom systému sociálneho poistenia, ak zamestnanec nie je schopný pracovať z dôvodu materskej dovolenky, keď takáto platba nemôže byť samostatne a jasne identifikovaná ako sociálna dávka [tieto platby sú zahrnuté pod „Hrubý peňažný príjem zo zamestnania alebo jemu blízky príjem“ (PY010G)],

— ďalšie platby, ktoré zamestnávatelia vyplácajú zamestnancovi ako doplnok k dávke v prípade materskej dovolenky nárokovateľnej zo systému sociálneho poistenia, keď takéto platby nemôžu byť samostatne a jasne identifikované ako sociálne dávky [tieto platby sú zahrnuté pod „Hrubý peňažný príjem zo zamestnania alebo jemu blízky príjem“ (PY010G)].

1.4.1.2. Príspevky na bývanie (HY070G)

Príspevky na bývanie označujú príspevky verejných orgánov určené na pomoc domácnostiam s úhradou nákladov na bývanie. Dôležitým kritériom pre vymedzenie rozsahu príspevku na bývanie je existencia kvalifikačného zisťovania príjmu na poskytnutie príspevku.

Príspevky na bývanie zahŕňajú:

— príspevok na nájomné: bežný transfer, ktorý verejný orgán dočasne alebo na dlhodobom základe poskytuje nájomníkom po zistení ich príjmu, určený na pomoc s úhradou nákladov na nájomné,

— príspevky vyplácané vlastníkom-užívateľom: transfer, ktorý verejný orgán poskytuje vlastníkom-užívateľom po zistení ich príjmu, určený na zmiernenie ich súčasných nákladov na bývanie: v praxi často na pomoc s úhradou hypotéky a/alebo úrokov.

Tento pojem nezahŕňa:

— politiku sociálneho bývania organizovanú cez daňový systém (t. j. daňové výhody),

— všetky kapitálové transfery (najmä investičné granty).

1.4.1.3. Dávky v nezamestnanosti (PY090G)

Dávky v nezamestnanosti označujú dávky, ktoré úplne alebo čiastočne nahrádzajú príjem stratený pracovníkom v dôsledku straty zárobkovej činnosti; poskytujú životné minimum (alebo viac ako životné minimum) jednotlivcom, ktorí vstupujú na trh práce alebo sa naň vracajú; kompenzujú stratu príjmov v dôsledku čiastočnej nezamestnanosti; úplne alebo čiastočne nahrádzajú príjem, o ktorý prišiel starší pracovník, ktorý odchádza do dôchodku z plateného zamestnania pred dosiahnutím zákonného veku odchodu do dôchodku pre zníženie počtu pracovných miest z ekonomických dôvodov; prispievajú k nákladom na odbornú prípravu alebo rekvalifikáciu osôb, ktoré si hľadajú zamestnanie; alebo pomáhajú nezamestnaným osobám s úhradou nákladov spojených s cestovaním alebo presťahovaním na účely získania zamestnania.

Tento pojem zahŕňa:

— celé dávky v nezamestnanosti: dávky kompenzujúce stratu príjmu, pokiaľ je osoba schopná a disponibilná na prácu, ale nie je schopná nájsť si vhodné zamestnanie, vrátane osôb, ktoré predtým neboli zamestnané,

— čiastočné dávky v nezamestnanosti: dávky kompenzujúce stratu mzdy alebo platu v dôsledku oficiálnych opatrení na skrátenie pracovného času a/alebo práce vykonávanej mimo pracovného pomeru, bez ohľadu na ich príčinu (hospodársky pokles alebo spomalenie, poruchy zariadenia, klimatické podmienky, nehody a pod.), a pokiaľ vzťah zamestnávateľ/zamestnanec trvá,

— skorší odchod do dôchodku pre situáciu na trhu práce: pravidelné platby starším pracovníkom, ktorí odišli do dôchodku pred dosiahnutím štandardného veku odchodu do dôchodku z dôvodu nezamestnanosti alebo zníženia počtu pracovných miest spôsobených ekonomickými opatreniami, ako sú reštrukturalizácia priemyselného sektora alebo podniku. Tieto platby sa spravidla prestanú vyplácať, keď príjemca získa nárok na starobný dôchodok,

— príspevok na odborné vzdelávanie: platby z fondov sociálneho zabezpečenia alebo verejných agentúr vybraným skupinám osôb z ekonomicky aktívneho obyvateľstva, ktoré sa zúčastňujú na školiacich programoch, ktoré majú rozvinúť ich schopnosť zamestnať sa,

— mobilitu a presídlenie: platby z fondov sociálneho zabezpečenia alebo verejných agentúr nezamestnaným osobám s cieľom povzbudiť ich, aby sa presťahovali do inej lokality alebo zmenili svoje povolanie s cieľom nájsť si alebo získať prácu,

— odstupné a odchodné (dávky kompenzujúce zamestnancom ukončenie pracovného pomeru predtým, ako zamestnanec dosiahol štandardný vek odchodu do dôchodku pre danú prácu),

— kompenzáciu pri nadbytočnosti: kapitálové sumy vyplácané zamestnancom, ktorí boli prepustení bez vlastného zavinenia podnikom, ktorý ukončuje alebo znižuje svoju činnosť,

— iné peňažné dávky: iná finančná pomoc, najmä platby dlhodobo nezamestnaným.

Nezahŕňa:

— rodinné prídavky vyplácané za nezaopatrené deti [ktoré sú zahrnuté pod „Rodinné prídavky/prídavky na deti“ (HY050G)].

1.4.1.4. Starobné dávky (PY100G)

Starobné dávky označujú poskytovanie sociálnej ochrany pred rizikami spojenými so starobou: strata príjmu, nedostatočný príjem, nedostatočná nezávislosť pri vykonávaní každodenných úloh, znížená účasť na spoločenskom živote a pod.

Starobné dávky sa vzťahujú na dávky, ktoré poskytujú náhradný príjem, keď staršia osoba opustí trh práce a odíde do dôchodku, alebo garantujú určitý príjem, keď staršia osoba dosiahne stanovený vek.

Tento pojem zahŕňa:

— starobné dôchodky: pravidelné platby určené na zachovanie príjmu príjemcu po odchode do dôchodku z plateného zamestnania v štandardnom veku odchodu do dôchodku alebo na podporu príjmu starších osôb,

— predčasné starobné dôchodky: pravidelné platby určené na zachovanie príjmu príjemcov, ktorí odchádzajú do dôchodku pred štandardným vekom odchodu do dôchodku, ktorý je vymedzený v príslušnom systéme alebo v referenčnom systéme. V súvislosti s nimi môže dôjsť k zníženiu bežného dôchodku alebo k nemu dôjsť nemusí,

— čiastočné starobné dôchodky: pravidelné platby časti plného starobného dôchodku starším pracovníkom, ktorí pracujú naďalej, ale skrátia si svoj pracovný čas, alebo ktorých príjem z profesionálnej činnosti nedosahuje stanovený strop,

— príspevky na opatrovanie: dávka vyplácaná starším osobám, ktoré potrebujú častú alebo sústavnú pomoc, určená na pomoc s úhradou ďalších nákladov na opatrovanie, ktoré je pre nich v staršom veku nevyhnutné (iné ako lekárska starostlivosť), keď dávka nie je náhradou uznaného výdavku,

— peňažné dávky v invalidite vyplácané po dosiahnutí štandardného veku odchodu do dôchodku,

— jednorazové platby ku dňu riadneho odchodu do dôchodku,

— iné peňažné dávky: iné pravidelné a jednorazové dávky vyplácané pri odchode do dôchodku alebo z dôvodu vysokého veku, ako sú kapitálové sumy vyplácané osobám, ktoré v plnej miere nespĺňajú podmienky pre pravidelné starobné dôchodky, alebo ktoré boli členmi systému, v ktorom sa pri odchode do dôchodku vyplácajú iba kapitálové sumy.

Starobné dávky nezahŕňajú:

— rodinné prídavky na nezaopatrené deti [ktoré sú zahrnuté pod „Rodinné prídavky/prídavky na deti“ (HY050G)],

— dávky pri skoršom odchode do dôchodku pre situáciu na trhu práce alebo v prípade zníženej pracovnej schopnosti [sú zahrnuté pod „Dávky v nezamestnanosti“ (PY090G) v prvom uvedenom prípade alebo pod „Dávky v invalidite“ (PY130G) v druhom uvedenom prípade],

— dávky vyplácané starším osobám, ktoré potrebujú častú alebo sústavnú pomoc, určené na pomoc s úhradou mimoriadnych nákladov na ošetrovanie, keď sú tieto dávky náhradou uznaného výdavku.

1.4.1.5. Pozostalostné dávky (PY110G)

Pozostalostné dávky označujú dávky, ktoré poskytujú dočasný alebo trvalý príjem pre osoby, ktoré ešte nedosiahli dôchodkový vek, po smrti ich manžela/manželky, partnera/partnerky alebo najbližšieho príbuzného, zvyčajne, keď táto osoba predstavovala hlavného živiteľa.

Osobou oprávnenou na pozostalostnú dávku môže byť manžel/manželka alebo bývalý manžel/bývalá manželka zosnulej osoby alebo jej deti, vnúčatá, rodičia alebo iní príbuzní. V niektorých prípadoch môže byť táto dávka vyplácaná aj osobe mimo rodiny.

Pozostalostná dávka je spravidla priznaná na základe odvodeného práva, t. j. práva, ktoré pôvodne patrilo inej osobe, ktorej smrť je podmienkou na priznanie dávky.

Pozostalostná dávka zahŕňa:

— pozostalostný dôchodok: pravidelné platby, aj po dosiahnutí štandardného veku odchodu do dôchodku, osobám, ktorých nárok je odvodený z ich vzťahu k zosnulej osobe chránenej systémom (vdova, vdovec, sirota alebo podobný vzťah),

— podpora pri úmrtí: jednorazová platba osobe, ktorej nárok je odvodený z jej vzťahu so zosnulou osobou (vdova, vdovec, sirota alebo podobný vzťah),

— iné peňažné dávky: iné pravidelné alebo jednorazové platby vyplácané na základe odvodeného práva pozostalého.

Nezahŕňa:

— rodinné prídavky na nezaopatrené deti [tieto prídavky sú zahrnuté pod „Rodinné prídavky/prídavky na deti“ (HY050G)],

— náklady na pohreb,

— ďalšie platby, ktoré zamestnávatelia vyplácajú iným oprávneným osobám ako doplnok k pozostalostným dávkam nárokovateľným zo systému sociálneho poistenia, keď takéto platby nemôžu byť samostatne a jasne identifikované ako sociálne dávky [tieto platby sú zahrnuté pod „Hrubý peňažný príjem zo zamestnania alebo jemu blízky príjem“ (PY010G)].

1.4.1.6. Nemocenské dávky (PY120G)

Nemocenské dávky označujú peňažné dávky, ktoré úplne alebo sčasti nahrádzajú stratu príjmu počas dočasnej neschopnosti pracovať pre chorobu alebo úraz.

Nemocenské dávky zahŕňajú:

— platenú pracovnú neschopnosť: paušálne platby alebo platby závislé od výšky príjmu určené na kompenzáciu chránenej osoby v plnej miere alebo sčasti za stratu príjmu spôsobenú dočasnou neschopnosťou pracovať pre chorobu alebo úraz. Tieto dávky sa môžu vyplácať prostredníctvom autonómnych systémov sociálnej ochrany, ale môže ich vyplácať aj zamestnávateľ vo forme pokračujúceho vyplácania mzdy a platu počas trvania choroby,

— platenú neschopnosť v prípade choroby alebo úrazu nezaopatreného dieťaťa,

— iné peňažné dávky: rôzne platby vyplácané chráneným osobám v súvislosti s chorobou alebo úrazom.

Tento pojem nezahŕňa:

— peňažné dávky, ktoré nahrádzajú stratu príjmu počas dočasnej pracovnej neschopnosti v dôsledku tehotenstva [tieto platby sú zahrnuté pod „Rodinné prídavky/prídavky na deti“ (HY050G)],

— peňažné dávky, ktoré nahrádzajú stratu príjmu počas dočasnej pracovnej neschopnosti v dôsledku invalidity [tieto platby sú zahrnuté pod „Dávky v invalidite“ (PY130G)],

— platby, ktoré zamestnávatelia vyplácajú zamestnancovi namiesto mzdy a platu prostredníctvom systému sociálneho poistenia, ak zamestnanec nie je schopný pracovať z dôvodu choroby, keď takéto platby nemôžu byť samostatne a jasne identifikované ako sociálne dávky [tieto platby sú zahrnuté pod „Hrubý peňažný príjem zo zamestnania alebo jemu blízky príjem“ (PY010G)],

— ďalšie platby, ktoré zamestnávatelia vyplácajú zamestnancovi ako doplnok k nemocenským dávkam nárokovateľným zo systému sociálneho poistenia, keď takéto platby nemôžu byť samostatne a jasne identifikované ako sociálne dávky [tieto platby sú zahrnuté pod „Hrubý peňažný príjem zo zamestnania alebo jemu blízky príjem“ (PY010G)].

1.4.1.7. Dávky v invalidite (PY130G)

Dávky v invalidite označujú dávky, ktoré zabezpečujú príjem osobám, ktoré nedosiahli štandardný vek odchodu do dôchodku a ktorých schopnosť pracovať a zarábať je z dôvodu telesného alebo duševného postihnutia znížená pod minimálnu hranicu stanovenú právnymi predpismi.

Invalidita je celková alebo čiastočná neschopnosť zapojiť sa do ekonomických aktivít alebo viesť bežný život v dôsledku telesného alebo duševného postihnutia, ktoré býva buď trvalé, alebo trvá dlhšie, ako je minimálna stanovená hranica.

Dávky v invalidite zahŕňajú:

— invalidný dôchodok: pravidelné platby určené na zachovanie alebo podporu príjmu osoby, ktorá nedosiahla štandardný vek odchodu do dôchodku a ktorej schopnosť pracovať alebo zarábať je z dôvodu zdravotného postihnutia znížená pod minimálnu hranicu stanovenú právnymi predpismi,

— skorší odchod do dôchodku v prípade zníženej pracovnej schopnosti: pravidelné platby starším pracovníkom, ktorí odišli do dôchodku pred dosiahnutím štandardného veku odchodu do dôchodku v dôsledku zníženej pracovnej schopnosti. Tieto dôchodky sa spravidla prestanú vyplácať, keď príjemca získa nárok na starobný dôchodok,

— príspevok na opatrovanie: dávka vyplácaná osobám so zdravotným postihnutím, ktoré nedosiahli štandardný vek odchodu do dôchodku a ktoré potrebujú častú alebo sústavnú pomoc, určená na pomoc s úhradou mimoriadnych nákladov na ošetrovanie (iné ako lekárska starostlivosť). Dávka nesmie byť náhradou uznaného výdavku,

— ekonomickú integráciu osôb so zdravotným postihnutím: príspevky vyplácané osobám so zdravotným postihnutím, ak vykonávajú prácu prispôsobenú ich stavu, spravidla v chránenej dielni, alebo ak sa zúčastňujú na odbornom vzdelávaní,

— dávky v invalidite pre deti so zdravotným postihnutím, zaopatrené i nezaopatrené,

— iné peňažné dávky: pravidelné a jednorazové platby, ktoré nepatria do vyššie uvedených položiek, ako napríklad príležitostná podpora príjmu.

Dávky v invalidite nezahŕňajú:

— dávky poskytované, aby úplne alebo sčasti nahradili príjem počas dočasnej pracovnej neschopnosti spôsobenej chorobou alebo úrazom [tieto dávky sú zahrnuté pod „Nemocenské dávky“ (PY120G)],

— rodinné prídavky vyplácané príjemcom dávok v invalidite [tieto dávky sú zahrnuté pod „Rodinné prídavky/prídavky na deti“ (HY050G)],

— dávky vyplácané žijúcim nezaopatreným rodinným príslušníkom osôb so zdravotným postihnutím, ako napríklad dôchodky [tieto dávky sú zahrnuté pod „Pozostalostné dávky“ (PY110G)],

— dávky, ktoré sú náhradou uznaného výdavku,

— peňažné dávky v invalidite vyplácané po dosiahnutí štandardného veku odchodu do dôchodku [tieto dávky sú zahrnuté pod „Starobné dávky“ (PY100G)],

— platby, ktoré zamestnávatelia vyplácajú zamestnancovi alebo bývalému zamestnancovi namiesto mzdy a platu prostredníctvom systému sociálneho poistenia, ak zamestnanec alebo bývalý zamestnanec nie je schopný pracovať v dôsledku zdravotného postihnutia, keď takéto platby nemôžu byť samostatne a jasne identifikované ako sociálne dávky [tieto platby sú zahrnuté pod „Hrubý peňažný príjem zo zamestnania alebo jemu blízky príjem“ (PY010G)],

— ďalšie platby, ktoré zamestnávatelia vyplácajú zamestnancovi alebo bývalému zamestnancovi ako doplnok k dávke v invalidite nárokovateľnej zo systému sociálneho poistenia, keď takéto platby nemôžu byť samostatne a jasne identifikované ako sociálne dávky [tieto platby sú zahrnuté pod „Hrubý peňažný príjem zo zamestnania alebo jemu blízky príjem“ (PY010G)].

1.4.1.8. Príspevky na vzdelávanie (PY140G)

Príspevky na vzdelávanie označujú granty, štipendiá a inú podporu vzdelávania, ktoré dostávajú študenti.

1.4.1.9. Príspevky/dávky v prípade sociálneho vylúčenia, inde neklasifikované (HY060G).

Sociálne dávky v rámci položky „Sociálne vylúčenie, inde neklasifikované“ označujú „sociálne vylúčené osoby“ alebo na „osoby, ktorým hrozí sociálne vylúčenie“. Táto všeobecná cieľová skupina zahŕňa chudobné osoby, migrantov, utečencov, drogovo závislé osoby, alkoholikov a obete násilnej trestnej činnosti.

Tento pojem zahŕňa:

— podporu príjmu: pravidelné platby osobám s nedostatočnými zdrojmi. Podmienky na priznanie dávky sa môžu týkať nielen osobných zdrojov, ale aj štátnej príslušnosti, bydliska, veku, disponibility na prácu a rodinného stavu. Dávky môžu mať dočasné alebo neobmedzené trvanie; môžu byť vyplácané jednotlivcovi alebo rodine a môžu byť poskytované ústrednou štátnou správou alebo miestnou samosprávou,

— iné peňažné dávky: podpora chudobným a zraniteľným osobám určená na pomoc pri zmierňovaní chudoby alebo na pomoc v ťažkých situáciách. Tieto dávky môžu byť vyplácané súkromnými neziskovými organizáciami.

1.4.2. Pravidelné prijaté peňažné transfery medzi domácnosťami

Pravidelné prijaté peňažné transfery medzi domácnosťami označujú pravidelné peňažné sumy prijaté počas príjmového referenčného obdobia od iných domácností alebo osôb.

Slovo „pravidelné“ neznamená presne stanovený harmonogram a nevyžaduje si častú periodicitu. Môže zodpovedať jednej z týchto dvoch odlišných časových lehôt:

— mohlo by označovať ročnú sumu prijímanú každý rok alebo v priebehu niekoľkých rokov,

— prípadne by mohlo označovať periodické (napr. mesačné) prijaté sumy za krátke obdobie zahrnuté do príjmového referenčného obdobia (napr. šesť mesiacov).

1.4.2.1 Pravidelné prijaté peňažné transfery medzi domácnosťami (HY080G)

Pravidelné prijaté peňažné transfery medzi domácnosťami označujú pravidelné prijaté platby, hoc aj raz za rok, ktoré sú k dispozícii na financovanie (pravidelných) spotrebných výdavkov.

Tento pojem zahŕňa:

— povinné výživné na dieťa a príspevok na starostlivosť o dieťa,

— dobrovoľné výživné na dieťa a príspevok na starostlivosť o dieťa prijímané pravidelne,

— pravidelnú peňažnú podporu od osôb, ktoré nie sú členmi domácnosti,

— pravidelnú peňažnú podporu od domácností z iných krajín.

Nezahŕňa:

— bezplatné alebo dotované ubytovanie poskytované inou domácnosťou (ktoré je zahrnuté pod „Imputované nájomné“),

— dedičstvá a iné kapitálové transfery, t. j. transfery prijaté od iných domácností, ktoré domácnosť nepovažuje za plne k dispozícii na spotrebu v danom príjmovom referenčnom období,

— dary či iné veľké, jednorazové a neočakávané peňažné toky, ako napríklad jednorazové sumy na kúpu automobilu, domu alebo podobných produktov, alebo sumy, ktoré sa majú uložiť na účely dlhodobej spotreby (viac ako rok vopred),

— výživné na dieťa alebo podporu vyplácané verejnou správou (ústrednou štátnou správou alebo miestnou samosprávou), ak manžel/manželka z nejakého dôvodu neplatí výživné na dieťa alebo príspevok na starostlivosť o dieťa. Suma vyplácaná verejnou správou by sa mala zaznamenať v rodinných prídavkoch (premenná HY050).

1.4.2.2 Prijaté výživné na dieťa (HY081G)

Výživné na dieťa zahŕňa:

— povinné výživné na dieťa a príspevok na starostlivosť o dieťa,

— dobrovoľné výživné na dieťa a príspevok na starostlivosť o dieťa prijímané pravidelne.

Výživné na dieťa označuje príjmy pre deti a/alebo bývalého manžela/bývalú manželku, ktoré môžu pochádzať z tej istej krajiny alebo z inej krajiny.

Výživné na dieťa nezahŕňa:

— pravidelnú peňažnú podporu (inú ako výživné na dieťa) od osôb, ktoré nie sú členmi domácnosti,

— pravidelnú peňažnú podporu (inú ako výživné na dieťa) od domácností z iných krajín,

— bezplatné alebo dotované ubytovanie poskytované inou domácnosťou (ktoré je zahrnuté pod pojem „Imputované nájomné“),

— dedičstvá a iné kapitálové transfery, t. j. transfery prijaté od iných domácností, ktoré domácnosť nepovažuje za plne k dispozícii na spotrebu v danom príjmovom referenčnom období,

— dary či iné veľké, jednorazové a neočakávané peňažné toky, ako napríklad jednorazové sumy na kúpu automobilu či domu alebo sumy, ktoré sa majú uložiť na účely dlhodobej spotreby (viac ako rok vopred),

— výživné na dieťa alebo podporu vyplácané verejnou správou (ústrednou štátnou správou alebo miestnou samosprávou), ak manžel/manželka z nejakého dôvodu neplatí výživné na dieťa alebo príspevok na starostlivosť o dieťa. Suma vyplácaná verejnou správou by sa mala zaznamenať v rodinných prídavkoch (premenná HY050).

1.5. Iný prijatý príjem

1.5.1. Príjem osôb mladších ako 16 rokov (HY110G)

Príjem osôb mladších ako 16 rokov je vymedzený ako hrubý príjem prijatý počas príjmového referenčného obdobia všetkými členmi domácnosti, ktorí majú menej ako 16 rokov.

Nezahŕňa:

— transfery medzi členmi domácnosti,

— príjem zberaný na úrovni domácnosti (t. j. premenné HY040G, HY050G, HY060G, HY070G, HY080G a HY090G).

1.6. Splátky úrokov

1.6.1. Úroky platené z hypotéky (HY100G)

Úroky platené z hypotéky označujú celkovú hrubú sumu úrokov z hypotéky na hlavné bývanie domácnosti počas príjmového referenčného obdobia pred odčítaním akéhokoľvek daňového úveru alebo daňovej úľavy.

Nezahŕňajú:

— všetky iné platby v rámci hypotéky, či už v súvislosti s úrokmi alebo istinou, vykonávané v rovnakom čase, ako je napríklad poistenie hypotéky alebo poistenie nehnuteľnosti a domácnosti,

— splátky ďalších hypoték na získanie peňazí na účely bývania (napr. na opravy, renovácie alebo údržbu) alebo na iné účely ako bývanie,

— splátky istiny alebo kapitálovej sumy.

1.7. Platené bežné transfery

Platené bežné transfery sa členia na:

1. Daň z príjmu a príspevky na sociálne poistenie (HY140G);

2. Pravidelné dane z majetku (HY120G);

3. Príspevky zamestnávateľov na sociálne poistenie (PY030G);

4. Pravidelné platené peňažné transfery medzi domácnosťami (HY130G).

1.7.1. Daň z príjmu a príspevky na sociálne poistenie (HY140G)

Daň z príjmu označuje dane z príjmu, zo ziskov a z kapitálových výnosov. Vypočítava sa na základe skutočného alebo predpokladaného príjmu osôb, domácností alebo daňových jednotiek. Zahŕňa dane vypočítané z držby majetku, pozemku alebo nehnuteľností, ak sa tieto aktíva používajú ako základ pre odhad príjmu ich vlastníkov. Zohľadniť by sa takisto mali dane súvisiace s dôchodkami prijímanými z individuálnych súkromných systémov (iné ako tie, ktoré sú zahrnuté v systéme ESSPROS).

Dane z príjmu zahŕňajú:

— dane z príjmu osoby, domácnosti alebo daňovej jednotky (príjem zo závislej činnosti, z majetku, podnikania, dôchodky atď.) vrátane daní odpočítaných zamestnávateľmi (zrážkových daní pri zdroji), iných daní pri zdroji a daní z príjmu vlastníkov podnikov nezapísaných do obchodného registra platené počas príjmového referenčného obdobia,

— všetky preplatky na dani prijaté počas príjmového referenčného obdobia súvisiace so zaplatenou daňou z príjmu prijatého počas príjmového referenčného obdobia alebo v predchádzajúcich rokoch. Táto hodnota by sa mala zohľadniť ako zníženie zaplatenej dane,

— všetky úroky účtované z nedoplatkov na splatných daniach a všetky pokuty uložené daňovými orgánmi.

Výnimočne môžu členské štáty, ktoré využívajú údaje z registrov, a ostatné členské štáty, pre ktoré je toto najvhodnejší prístup, vykázať dane z „príjmu prijatého“ v príjmovom referenčnom roku, ak to má len nepatrný vplyv na porovnateľnosť.

Dane z príjmu nezahŕňajú:

— poplatky platené za práva na poľovanie, strieľanie a rybolov.

Príspevky na sociálne poistenie označujú príspevky zamestnancov, samostatne zárobkovo činných osôb, nezamestnaných, dôchodcov a akékoľvek iné príspevky (ak existujú) zaplatené počas príjmového referenčného obdobia buď do povinných štátnych alebo zamestnávateľských systémov sociálneho poistenia (dôchodkový, zdravotný systém atď.).

1.7.2. Pravidelné dane z majetku (HY120G)

Pravidelné dane z majetku označujú dane, ktoré sú platené pravidelne z dôvodu vlastníctva alebo užívania pozemku alebo budov vlastníkmi, a súčasné dane z čistého majetku a z iných aktív (ako sú napr. šperky, ostatné vonkajšie známky majetku). Pravidelné dane z majetku, ktoré sa majú vykazovať, sú tie, ktoré sú platené počas príjmového referenčného obdobia.

Pravidelné dane z majetku zahŕňajú:

— pravidelné dane z vlastníctva hlavného bývania domácnosti,

— pravidelné dane z vlastníctva ostatných nehnuteľností,

— všetky úroky účtované z nedoplatkov na splatných daniach a všetky pokuty uložené daňovými orgánmi,

— dane z nehnuteľností vyplácané priamo daňovej správe nájomníkmi.

Pravidelné dane z majetku nezahŕňajú:

— občasné dane, ako sú napríklad dane z dedičstva, dane v súvislosti s úmrtím alebo dary medzi živými,

— dane vypočítané z držby majetku, pozemku alebo nehnuteľností, ak sa tieto aktíva používajú ako základ na odhad príjmu ich vlastníkov [tieto dane sú zahrnuté pod „Daň z príjmu a príspevky na sociálne poistenie“ (HY140G)],

— dane z pozemku, budov alebo iných aktív vlastnených alebo prenajatých podnikmi a používaných na výrobu [tieto dane sú považované za dane z výroby a sú odpočítané od trhovej výroby pri príjme zo samostatnej zárobkovej činnosti, aby tvorili súčasť položky „Hrubé peňažné zisky alebo straty zo samostatnej zárobkovej činnosti“ (vrátane autorských odmien) (PY050G)].

1.7.3. Pravidelné dane z vlastníctva hlavného bývania domácnosti (HY121G)

Tento pojem označuje dane z vlastníctva alebo využívania pozemku alebo budov, kde sa obydlie nachádza, ktoré majú pravidelne uhrádzať vlastníci obydlia. Pravidelné dane, ktoré sa majú vykazovať, sú tie, ktoré sú platené počas príjmového referenčného obdobia.

1.7.4. Príspevky zamestnávateľov na sociálne poistenie (PY030G)

Príspevky zamestnávateľov na sociálne poistenie sú vymedzené v položke príjem zo zamestnania.

1.7.5. Pravidelné platené peňažné transfery medzi domácnosťami

Tento pojem označuje pravidelné peňažné sumy vyplácané iným domácnostiam počas príjmového referenčného obdobia.

Slovo „pravidelné“ neoznačuje presne stanovený harmonogram a nevyžaduje si častú periodicitu. Môže zodpovedať týmto dvom odlišným časovým lehotám:

— mohlo by označovať ročnú sumu prijímanú každý rok alebo v priebehu niekoľkých rokov,

— alebo by mohlo označovať periodické (napr. mesačné) prijaté sumy za krátke obdobie zahrnuté do príjmového referenčného obdobia (napr. šesť mesiacov).

1.7.5.1 Pravidelné platené peňažné transfery medzi domácnosťami (HY130G)

Tento pojem označuje pravidelné peňažné sumy vyplácané iným domácnostiam počas príjmového referenčného obdobia. Mali by označovať pravidelné platby, a to aj raz za rok, mimo príjmu.

pravidelné platené transfery medzi domácnosťami zahŕňajú:

— povinné výživné na dieťa a príspevok na starostlivosť o dieťa,

— dobrovoľné výživné na dieťa a príspevok na starostlivosť o dieťa platené pravidelne,

— pravidelnú peňažnú podporu pre osoby, ktoré nie sú členmi domácnosti,

— pravidelnú peňažnú podporu pre domácnosti z iných krajín.

Tento pojem nezahŕňa kapitálové transfery a peňažné prostriedky získané z úspor.

1.7.5.2 Platené výživné na dieťa (HY131G)

Platené výživné na dieťa označuje platby pre deti a/alebo bývalého manžela/bývalú manželku v rámci tej istej krajiny alebo zasielané do inej krajiny.

Výživné na dieťa zahŕňa:

— povinné výživné na dieťa a príspevok na starostlivosť o dieťa,

— dobrovoľné výživné na dieťa a príspevok na starostlivosť o dieťa platené pravidelne.

Výživné na dieťa nezahŕňa:

— pravidelnú peňažnú podporu (inú ako výživné na dieťa) pre osoby, ktoré nie sú členmi domácnosti,

— pravidelnú peňažnú podporu (inú ako výživné na dieťa) pre domácnosti z iných krajín,

— kapitálové transfery a peňažné prostriedky získané z úspor.

2. ZLOŽKY ČISTÉHO PRÍJMU

Zložky čistého príjmu sú odvodené z príslušných zložiek hrubého príjmu po odpočítaní dane z príjmu pri zdroji a príspevkov na sociálne poistenie.

Čisté zložky môžu byť uvedené:

1. bez dane z príjmu pri zdroji a sociálnych príspevkov;

2. bez dane z príjmu pri zdroji;

3. bez sociálnych príspevkov.

3. CELKOVÝ HRUBÝ A DISPONIBILNÝ PRÍJEM DOMÁCNOSTI

3.1. Celkový hrubý príjem domácnosti (HY010G) je vypočítaný ako:

Súčet zložiek hrubého osobného príjmu všetkých členov domácnosti [hrubý peňažný príjem zo zamestnania alebo jemu blízky príjem (PY010G); služobné vozidlo (PY021G), hrubé peňažné zisky alebo straty zo samostatnej zárobkovej činnosti (vrátane autorských odmien) (PY050G); dôchodky poberané z individuálnych súkromných systémov (iné ako tie, ktoré sú zahrnuté v systéme ESSPROS) (PY080G), dávky v nezamestnanosti (PY090G); starobné dávky (PY100G); pozostalostné dávky (PY110G); nemocenské dávky (PY120G); dávky v invalidite (PY130G) a príspevky na vzdelávanie (PY140G)] plus zložky hrubého príjmu na úrovni domácnosti [príjem z prenájmu majetku alebo pozemku (HY040G); rodinné prídavky/prídavky na deti (HY050G); príspevky/dávky v prípade sociálneho vylúčenia, inde neklasifikované (HY060G). príspevky na bývanie (HY070G); pravidelné prijaté peňažné transfery medzi domácnosťami (HY080G); úroky, dividendy, zisk z kapitálových investícií do podniku nezapísaného do obchodného registra (HY090G); a príjem osôb mladších ako 16 rokov (HY110G)].

3.2. Celkový disponibilný príjem domácnosti (HY020) je vypočítaný ako:

Súčet zložiek hrubého osobného príjmu všetkých členov domácnosti [hrubý peňažný príjem zo zamestnania alebo jemu blízky príjem (PY010G); služobné vozidlo (PY021G); hrubé peňažné zisky alebo straty zo samostatnej zárobkovej činnosti (vrátane autorských odmien) (PY050G); dôchodky poberané z individuálnych súkromných systémov (iné ako tie, ktoré sú zahrnuté v systéme ESSPROS) (PY080G), dávky v nezamestnanosti (PY090G); starobné dávky (PY100G); pozostalostné dávky (PY110G); nemocenské dávky (PY120G); dávky v invalidite (PY130G) a príspevky na vzdelávanie (PY140G)] plus zložky hrubého príjmu na úrovni domácnosti [príjem z prenájmu majetku alebo pozemku (HY040G); rodinné prídavky/prídavky na deti (HY050G); príspevky/dávky v prípade sociálneho vylúčenia, inde neklasifikované (HY060G). príspevky na bývanie (HY070G); pravidelné prijaté peňažné transfery medzi domácnosťami (HY080G); úroky, dividendy, zisk z kapitálových investícií do podniku nezapísaného do obchodného registra (HY090G); a príjem osôb mladších ako 16 rokov (HY110G)]; mínus pravidelné dane z majetku (HY120G); pravidelné platené peňažné transfery medzi domácnosťami (HY130G); a daň z príjmu a príspevky na sociálne poistenie (HY140G)].

To znamená: HY020 = HY010 – HY120G – HY130G – HY140G.

Premenná HY140G zahŕňa zaplatenie/príjem daňového vyrovnania z príjmu, daň z príjmu pri zdroji a príspevky na sociálne poistenie (ak existujú).

3.3. Celkový disponibilný príjem domácnosti pred sociálnymi transfermi inými ako starobné dávky a pozostalostné dávky (HY022) je vymedzený ako:

Celkový disponibilný príjem (HY020) mínus celkové čisté transfery, plus starobné dávky (PY100N) a pozostalostné dávky (PY110N) [t. j. celkový disponibilný príjem (HY020) mínus dávky v nezamestnanosti (PY090N); nemocenské dávky (PY120N); dávky v invalidite (PY130N); príspevky na vzdelávanie (PY140N); rodinné prídavky/prídavky na deti (HY050N); príspevky/dávky v prípade sociálneho vylúčenia, inde neklasifikované (HY060N); a príspevky na bývanie (HY070N)].

3.4. Celkový disponibilný príjem domácnosti pred sociálnymi transfermi vrátane starobných dávok a pozostalostných dávok (HY023) je vymedzený ako:

Celkový disponibilný príjem (HY020) mínus celkové čisté transfery [dávky v nezamestnanosti (PY090N); starobné dávky (PY100N); pozostalostné dávky (PY110N); nemocenské dávky (PY120N); dávky v invalidite (PY130N); príspevky na vzdelávanie (PY140N); rodinné prídavky/prídavky na deti (HY050N); príspevky/dávky v prípade sociálneho vylúčenia, inde neklasifikované (HY060N); a príspevky na bývanie (HY070N)].

3.5. Ekvivalentný disponibilný príjem je vymedzený ako:

Celkový disponibilný príjem domácnosti vydelený „ekvivalentnou veľkosťou“ domácnosti.

3.6. Ekvivalentná veľkosť

Odkazuje na modifikovanú ekvivalentnú OECD škálu (ktorá priraďuje koeficient 1,0 prvému dospelému členovi domácnosti a 0,5 ďalším osobám, ktoré majú viac ako 14 rokov a ktoré žijú v domácnosti, a 0,3 každému dieťaťu, ktoré má menej ako 14 rokov).

4. INÉ POLOŽKY, KTORÉ SA NEPOVAŽUJÚ ZA SÚČASŤ PRÍJMU

4.1. Príspevky do individuálnych súkromných dôchodkových systémov (PY035G)

Príspevky odvádzané počas príjmového referenčného obdobia do individuálnych súkromných dôchodkových systémov označujú dôchodkové poistenie uzatvorené jednotlivými domácnosťami z ich vlastnej iniciatívy a pre ich vlastný prospech, nezávisle od ich zamestnávateľov alebo verejnej správy a mimo akéhokoľvek systému sociálneho poistenia.

Tieto príspevky predstavujú doplnok k dôchodkom z individuálnych súkromných systémov (iných ako tie, ktoré sú zahrnuté v systéme ESSPROS) (PY080G).

Tento pojem zahŕňa príspevky do individuálnych dôchodkových systémov súvisiacich so starobou, pozostalými, chorobou, invaliditou a nezamestnanosťou.

(1) Sociálne dávky zahrnuté v EU-SILC, okrem príspevkov na bývanie, sú obmedzené na peňažné dávky.

(2) Aby sme presnejšie zmerali blahobyt domácnosti, jednorazové dávky prijaté počas príjmového referenčného obdobia sa spracúvajú podľa technických odporúčaní Eurostatu. Jednorazové platby prijaté pred príjmovým referenčným obdobím môžu byť rovnako brané do úvahy a imputované podľa odporúčaní Eurostatu.